Sekatane o ile a tšwa ka gae ntle le go laela. E sa le a tloga, ga se a ka a boa. Se se ilego sa direga e bile ge maphodisa a etla go ntšha Mmagauta ka ntlong a mmotša gore ntlo e a rekišwa le dikoloi le dikgwebo ka moka. Ba ile ba re a ba fe setifikarata sa lenyalo ge e le gore o nyalane le Sekatane gore ba mo ngwathele bonnyane bja tšhelete gore a kgone go iphediša. Setifikarata sa re o mpeile kae Mmagauta a topa mankgeretlana a gagwe, a lebelela thoto yela ye botsebotse ya go tlala ntlo, a gopola dilwana tšela tše dibotsana a kilego a di khutiša mohlang wola Sekatane a go mo šupa ka sethunya, a šia go di topa, a tšhoga go swarelwa bohodu. A kgokgoroša sutukheisi ye a e reketšwego ke Sekatane ge ba eya Mauritius, a tlogela ntlo yela ya mabonwa, a eta a kgopela dinamelwa?